Table of Contents

- Erdei igazság

- Szeleburdi szélgyerek

- Misi, a kis medvebocs

- A kis Lajhár Alajos

- Hóembernyi hadsereg

- A fuvola és a csillagok

- A kis királyfi meséje

- A Nap és a Hold

- Viola, a teknősbéka

- Az alma

- Lali, a lila liba

- Egérmese

- A lusta kiskakas

- A halacska meséje

- Három lusta törpe

- Mégis könnyebb

- A fogfájós krokodil

- Ki van a telefonban?

- Ütött-kopott öreg medve

- Ajánló

- A szerző bemutatkozása

K. László Szilvia

A FOGFÁJÓS KROKODIL

és más verses mesék

© K. László Szilvia 2023

Minden jog fenntartva. A könyv bármely részletének közléséhez a kiadó előzetes hozzájárulása szükséges.

ISBN 978-963-639-236-9

Borító Szopos Katalin

Kiadja a HELMA kiadó 2023

Tartalom

Erdei igazság

Szeleburdi szélgyerek

Misi, a kis medvebocs

A kis Lajhár Alajos

Hóembernyi hadsereg

A fuvola és a csillagok

A kis királyfi meséje

A Nap és a Hold

Viola, a teknősbéka

Az alma

Lali, a lila liba

Egérmese

A lusta kiskakas

A halacska meséje

Három lusta törpe

Mégis könnyebb

A fogfájós krokodil

Ki van a telefonban?

Ütött-kopott öreg medve

Ajánló

A szerző bemutatkozása

Erdei igazság

Volt egyszer egy kerek erdő,

s volt benne egy rókavár.

Benne lakott anya, apa,

rókafiú, rókalány.

Történt egyszer, egy szép napon,

üres volt a rókavár.

Vadászni ment anya, apa,

rókafiú, rókalány.

Mentek, mentek, mendegéltek,

beértek a faluba.

Kövér tyúkok, kakas, liba,

finom rókavacsora.

Tele hassal ballag haza

a vidám rókacsalád.

Rókaanya, rókaapa,

rókafiú, rókalány.

Házuk előtt megtorpannak.

Nem üres a rókavár!

Míg vadásztak, beköltözött

egy népes ordascsalád.

Vitatkoztak, veszekedtek,

megegyezni nem tudtak,

végül rókáék sebesen

bölcs bagolyért futottak.

Jöjjön gyorsan, nézze csak meg,

mekkora a pimaszság!

Döntse el az erdő bölcse,

kinél van az igazság!

Jött is már a tudós madár,

egy darabig hümmögött,

aztán körbenézett rajtuk,

és elmondta, hogy döntött:

– Úgy gondolom – szólt a bagoly. –

Döntsenek a csillagok!

Barátságos, sárga fényük

minden este itt ragyog.

Ők tudják az igazságot,

nem szeretik, aki csal.

Kérdezzük meg, vajon kinek

füle mögött van a vaj?

Megijedt most farkas apó:

– Várj egy percet, barátom!

Most látom csak, nem itt lakunk.

Eltévedtünk, sajnálom!

Összepakolt ordas farkas,

kézen fogta családját,

megfordult, és szélsebesen

elhordta az irháját.

Így történt, hogy újra nyugodt,

békés lett a rókavár.

Benne lakott anya, apa,

rókafiú, rókalány.

Szeleburdi szélgyerek

Szeleburdi szélgyerek

szaladgál a réten,

Földapónak fűszakállát

megborzolja,

megcibálja,

fújja szerte-széjjel.

– Ej, ebadta rossz kölyök!–

kiált rá az apja.

Záporával

megsiratja

felhőajkú anyja.

– Jaj, inkább én jó leszek!–

riad meg a gyermek.

– Jobb, ha szépen meglapulok,

nem moccanok,

nem szaladok,

míg viharok vernek!

Misi, a kis medvebocs

Élt egyszer egy kis medvebocs,

Mackó Misi a neve.

Mackócsalád fiacskája,

igen vásott csemete.